Seletuskiri Narva Linnavolikogu 03.08.2006. a määruse nr 31 „Veevarustuse ja reovee ärajuhtimise teenuse hinna reguleerimise kord“ kehtetuks tunnistamise määruse eelnõu juurde
Narva Linnavolikogu 03.08.2006. a määrusega nr 31 kehtestati „Veevarustuse ja reovee ärajuhtimise teenuse hinna reguleerimise kord“ (edaspidi ka määrus). Määrus oli kehtestatud ühisveevärgi ja -kanalisatsiooni seaduse §14 lõigete 2 ja 3¹ alusel.
Määruse vastuvõtmise ajal kehtinud ühisveevärgi ja -kanalisatsiooni seadus delegeeris veevarustuse ja reovee ärajuhtimise teenuse hinna reguleerimise kohaliku omavalitsusele (enne 01.11.2010.a kehtinud ühisveevärgi- ja kanalisatsiooni seaduse § 14 lg 2 ja lg 3¹). Seoses sellega, et riik pidas vajalikuks anda monopoolsete ettevõttete hindade regulatsiooni Konkurentsiameti pädevusse, võttis Riigikogu 03.10.2010. a vastu monopolidele hinnapiirangute kehtestamise seaduse, millega mh kehtestati, et vee-ettevõtja veevarustuse ja reovee ärajuhtimise hindade kooskõlastamise õigus antakse Konkurentsiameti pädevusse. Seoses sellega kehtestati monopolidele hinnapiirangute kehtestamise seaduse § 2 p-ga 8 ühisveevärgi- ja kanalisatsiooni seaduse § 14 uues redaktsioonis, mis reguleerib üksnes veeteenuse hinna mõistet, selle komponente jne. Ühisveevärgi ja -kanalisatsiooni seaduse § 14 lg 3¹ jäeti paragrahvist välja. 
Alates monopolidele hinnapiirangute kehtestamise seaduse jõustumisest (03.11.2010. a) kehtestatakse vee-ettevõtja veevarustuse hind ühisveevärgi ja -kanalisatsiooni seaduse §-ga 14², mis sätestab järgmise hinna kehtestamise korra: juhul kui vee-ettevõtja tegevuspiirkond asub reoveekogumisalal, mille reostuskoormus on 2000 inimekvivalenti või enam, esitab vee-ettevõtja hinnataotluse Konkurentsiametile (ühisveevärgi- ja kanalisatsiooni seaduse § 14² lg 1). Konkurentsiamet kontrollib taotletud hinna põhjendust ja vastavust seadusele. 

Ühisveevärgi ja -kanalisatsiooni seaduse eeltoodud muudatustega on Narva linn kaotanud õiguse kehtestada veevarustuse teenuse hinda. Veevarustuse teenuse hinna kehtestamise kord on muutunud ja hindade kontrollimiseks õigustatud organ võib veevarustuse teenuse hinna kooskõlastada või jätta kooskõlastamata. Vee-ettevõtja ei tohi osutada veevarustuse teenust pädeva organi poolt kooskõlastamata hinna eest. Ühisveevärgi- ja kanalisatsiooni seaduse muutmisest möödunud aja jooksul esitas Narva linnas tegutsev vee-ettevõtja (AS Narva Vesi) kaks korda Konkurentsiametile hinnataotlused. Mõlemal korral teostas Konkurentsiamet vee-ettevõtja poolt küsitatud veevarustuse teenuse hinna põhjaliku kontrolli ja kooskõlastas hinnataotlused osaliselt. Seoses sellega ei muutnud veevarustuse hinna kehtestamise/kooskõlastamise õiguse delegeerimine Konkurentsiametile Narva linna elanike olukorda halvemaks ja järelevalve hindade põhjenduste üle on jätkuvalt tagatud piisaval määral. 
Kohalik omavalitsus on õigustatud võtma vastu õigusakte lähtudes kohaliku omavalitsuse ülesannetest, mis on kehtestatud kohaliku omavalitsuse korralduse seaduse §-ga 6. Seejuures kohaliku omavalitsuse seaduse § 6 lg 3 p 2 kohaselt omavalitsusüksus otsustab ja korraldab neid kohaliku elu küsimusi, mis ei ole seadusega antud kellegi teise otsustada ja korraldada. Monopolidele hinnapiirangute kehtestamise seadusega tehtud ühisveevärgi ja -kanalisatsiooni seaduse muudatused andsid vee-ettevõtja veevarustuse teenuse hindade kooskõlastamise õiguse Konkurentsiametile juhul, kui vee-ettevõtja tegevuspiirkond asub reoveekogumisalal, mille reostuskoormus on 2000 inimekvivalenti või enam (sh Narva linnas). 
Vee-ettevõtja veevarustuse teenuse hindade kehtestamine kolmanda isiku poolt piirab vee-ettevõtja õigust veevarustuse hinda vabalt määrata. Lähtudes sellest Narva Linnavolikogu 03.08.2006. a määrusega nr 31 kehtestatud „Veevarustuse ja reovee ärajuhtimise teenuse hinna reguleerimise kord“ piirab vee-ettevõtja ettevõtluse vabadust rohkem kui seadusega ette nähtud ja määrus on tehtud õigusnormi alusel, mis on kaotanud kehtivuse alates 03.11.2010.a. 

Samas ei too Narva Linnavolikogu 03.08.2006. a määruse nr 31 „Veevarustuse ja reovee ärajuhtimise teenuse hinna reguleerimise kord“ kehtetuks tunnistamine linnale kaasa negatiivseid tagajärgi, kuna vee-ettevõtja veevarustuse teenuse hinna kontrolli teostab riigiasutus (Konkurentsiamet).

